### NN 117/2025 (3.9.2025.), Pravilnik o izmjenama i dopunama Pravilnika o provedbi intervencije 73.06. »Modernizacija šumarskih tehnologija u pridobivanju drva, šumskouzgojnim radovima i proizvodnji ŠRM-a (šumskog reprodukcijskog materijala)« i intervencije 73.07. »Modernizacija tehnologija u predindustrijskoj preradi drva« iz Strateškog plana Zajedničke poljoprivredne politike Republike Hrvatske za razdoblje 2023. – 2027.

MINISTARSTVO POLJOPRIVREDE, ŠUMARSTVA I RIBARSTVA

1686

Na temelju članka 8.a stavka 27. Zakona o poljoprivredi (»Narodne novine«, br. 118/18, 42/20, 127/20 – Odluka Ustavnog suda Republike Hrvatske, 52/21, 152/22 i 152/24), ministar poljoprivrede, šumarstva i ribarstva donosi

PRAVILNIK

O IZMJENAMA I DOPUNAMA PRAVILNIKA O PROVEDBI INTERVENCIJE 73.06. »MODERNIZACIJA ŠUMARSKIH TEHNOLOGIJA U PRIDOBIVANJU DRVA, ŠUMSKOUZGOJNIM RADOVIMA I PROIZVODNJI ŠRM-a (ŠUMSKOG REPRODUKCIJSKOG MATERIJALA)« I INTERVENCIJE 73.07. »MODERNIZACIJA TEHNOLOGIJA U PREDINDUSTRIJSKOJ PRERADI DRVA« IZ STRATEŠKOG PLANA ZAJEDNIČKE POLJOPRIVREDNE POLITIKE REPUBLIKE HRVATSKE ZA RAZDOBLJE 2023. – 2027.

Članak 1.

U Pravilniku o provedbi intervencije 73.06. »Modernizacija šumarskih tehnologija u pridobivanju drva, šumskouzgojnim radovima i proizvodnji ŠRM-a (šumskog reprodukcijskog materijala)« i intervencije 73.07. »Modernizacija tehnologija u predindustrijskoj preradi drva« iz Strateškog plana Zajedničke poljoprivredne politike Republike Hrvatske za razdoblje 2023. – 2027. (»Narodne novine«, broj 153/24) u članku 3. u stavku 1. točka 31. mijenja se i glasi:

»31. AGRONET sustav je zaštićena mrežna aplikacija koja je između ostalog namijenjena korisnicima potpora iz Europskog poljoprivrednog fonda za ruralni razvoj (u daljnjem tekstu: EPFRR) za upis u Evidenciju korisnika potpora u ruralnom razvoju i ribarstvu, elektroničko popunjavanje EPFRR zahtjeva za potporu/promjenu/isplatu/odustajanje te preuzimanje EPFRR odluka/pisama/izmjene odluka/ugovora o financiranju/potvrda/obavijesti, povezanih uz EPFRR (u daljnjem tekstu: AGRONET)«.

Iza točke 39. dodaje se nova točka 40. koja glasi:

»40. predstavnik korisnika, konzultanta korisnika, ponuditelja i podugovaratelja je vlasnik poslovnih udjela, dionica ili drugih prava na temelju kojih sudjeluje u upravljanju odnosno kapitalu društva, osoba koja obavlja upravljačke poslove društva te vlasnik/suvlasnik obrta.«.

Članak 2.

U članku 7. stavku 2. iza podstavka f) oznake stavaka: »d)« i »e)« zamjenjuju se oznakama: »g)« i »h)«.

Članak 3.

U članku 8. u stavku 2. podstavak d) mijenja se i glasi:

»d) korisnik mora obrazložiti razlog ulaganja, opisati konačne ciljeve koji se trebaju postići ulaganjem, te mora dokazati ekonomsku održivost projekta i planirane izvore financiranja projekta«.

Članak 4.

U članku 9. stavak 3. mijenja se i glasi:

»(3) Ako korisnik koji je u svojstvu vlasnika obrta (obrtnika), istovremeno i osnivač/direktor u pravnoj osobi ili je osnivač/direktor korisnika pravne osobe istovremeno i vlasnik obrta (obrtnik), zahtjev za potporu može podnijeti samo jedan od navedenih korisnika unutar jednog natječaja.«.

Članak 5.

U članku 12. stavak 2. podstavak j) mijenja se i glasi:

»j) korisnik mora obrazložiti razlog ulaganja, opisati konačne ciljeve koji se trebaju postići ulaganjem, te mora dokazati ekonomsku održivost projekta i planirane izvore financiranja projekta.«.

Članak 6.

U članku 13. stavak 3. mijenja se i glasi:

»(3) Ako je korisnik koji je u svojstvu vlasnika obrta (obrtnika), istovremeno i osnivač/direktor u pravnoj osobi ili je osnivač/direktor korisnika pravne osobe istovremeno i vlasnik obrta (obrtnik), zahtjev za potporu može podnijeti samo jedan od navedenih korisnika unutar jednog Natječaja.«.

Članak 7.

U članku 15. stavak 7. mijenja se i glasi:

»(7) Da bi trošak nabave robe, izvođenja radova i pružanja usluga bio prihvatljiv za sufinanciranje kada se predmet nabave odnosi na kupovinu od srodnika u pravoj liniji od drugog do četvrtog stupnja, pobočnoj liniji u trećem i četvrtom stupnju i srodnika po tazbini u drugom stupnju te kada takvu povezanost ostvaruju predstavnici korisnika i ponuditelja

a) korisnik mora dokazati da je osigurao jednak pristup i sudjelovanje na tržištu svim ponuditeljima sa jasno definiranim i dostupnim podacima o postupku nabave, da je osigurao objektivan i nepristran tretman svih ponuditelja prilikom pregleda i ocjena ponuda te poštivao sva načela provođenja postupka nabave kako bi spriječio situacije u kojima odabir ponuditelja upućuje na izravni ili neizravni, financijski ili nefinancijski interes koji proizlazi iz osobnih, obiteljskih ili profesionalnih veza između korisnika i ponuditelja ili

b) korisnik mora dokazati da je unatoč poduzetim svim potrebnim mjerama za sprečavanje i izbjegavanje situacija koje dovode do sukoba interesa odabrano poduzeće jedino koje može isporučiti robu, radove ili usluge zbog tehničkih razloga ili razloga postojanja isključivih prava na predmetu koji se nabavlja.«.

Iza stavka 7. dodaje se novi stavak 8. koji glasi:

»(8) Odredbe koje se primjenjuju na korisnika odnosno ponuditelja u pogledu stavka 7. ovoga članka, primjenjuju se i na konzultanta korisnika odnosno podugovaratelja.«.

Dosadašnji stavci 8., 9., 10., 11., 12., 13. i 14. postaju stavci 9., 10., 11., 12., 13., 14. i 15.

Iza dosadašnjeg stavka 14. koji postaje stavak 15. dodaju se novi stavci 16. i 17. koji glase:

»(16) Ponuda za trošak koji se prijavljuje za sufinanciranje mora sadržavati naziv proizvođača te tip/model u svrhu točne identifikacije, ako je primjenjivo u odnosu na predmet nabave.

(17) Korisnik mora imati i čuvati originalnu dokumentaciju vezanu uz sufinancirane troškove, u suprotnom Agencija za plaćanja primjenjuje financijske korekcije u skladu s Pravilima o primjeni financijskih korekcija iz Priloga 6 ovoga Pravilnika ili izdaje odluku o odbijanju zahtjeva za isplatu i/ili odluku o povratu sredstava, ako su bila isplaćena sredstva, u skladu s člankom 44. ovoga Pravilnika.«.

Dosadašnji stavci 16., 17., 18. i 19. postaju stavci 19., 20., 21. i 22.

U dosadašnjem stavku 17. koji postaje stavak 20. iza rednog broja 10. redni brojevi i veznik: »12. i 13.« brišu se te se dodaje interpunkcijska oznaka, redni brojevi i veznik: », 11., 13., 14. i 16.«.

U dosadašnjem stavku 18. koji postaje stavak 21. iza rednog broja 8. veznik i redni broj: »i 9.« brišu se te se dodaju interpunkcijske oznake, redni brojevi i veznik: », 9., 10. i 17.«.

U dosadašnjem stavku 19. koji postaje stavak 22. iza rednog broja 5. dodaje se veznik i redni broj: »i 17.«.

Članak 8.

U članku 20. u stavku 1. podstavak o) mnijenja se i glasi:

»o) plaćanje gotovim novcem«.

Stavak 2. mijenja se i glasi:

»(2) Neprihvatljivi za sufinanciranje su troškovi nabave roba (uključujući kupnju zemljišta i objekata), izvođenja radova i pružanja usluga:

a) od srodnika po krvi u pravoj liniji do prvog stupnja ili u pobočnoj liniji do drugog stupnja, srodnika po tazbini do prvog stupnja te bračnih i izvanbračnih drugova korisnika

b) od ponuditelja u kojem je korisnik vlasnik poslovnih udjela, dionica ili drugih prava na temelju kojih sudjeluje u upravljanju odnosno kapitalu ponuditelja te od ponuditelja koji je u korisniku vlasnik poslovnih udjela, dionica ili drugih prava na temelju kojih sudjeluje u upravljanju odnosno kapitalu, neovisno o udjelu vlasničkih ili upravljačkih prava

c) od ponuditelja u kojem je predstavnik korisnika vlasnik poslovnih udjela, dionica ili drugih prava na temelju kojih sudjeluje u upravljanju odnosno kapitalu ponuditelja ili osoba koja obavlja upravljačke poslove te od ponuditelja čiji je predstavnik u korisniku vlasnik poslovnih udjela, dionica ili drugih prava na temelju kojih sudjeluje u upravljanju odnosno kapitalu ili osoba koja u korisniku obavlja upravljačke poslove, neovisno o udjelu vlasničkih ili upravljačkih prava

d) od ponuditelja čiji su predstavnici srodnici iz točke a) ovoga stavka s predstavnicima korisnika.«.

Iza stavka 2 dodaje se novi stavak 3. koji glasi:

»(3) Odredbe koje se primjenjuju na korisnika odnosno ponuditelja u pogledu stavka 2. ovoga članka, primjenjuju se i na konzultanta korisnika odnosno podugovaratelja.«.

Članak 9.

U članku 21. stavku 3. riječi: »izdana odluka o dodjeli sredstava« zamjenjuju se riječima: »sklopljen ugovor o financiranju«.

Članak 10.

Članak 31. mijenja se i glasi:

»Način dostave korisnicima

Članak 31.

(1) U slučaju dostave korisnicima putem AGRONET-a, adresa elektroničke pošte na koju Agencija za plaćanja korisniku šalje obavijest o dostavi na AGRONET je isključivo adresa elektroničke pošte koja je predviđena za takvu namjenu u Evidenciji korisnika u ruralnom razvoju i ribarstvu (u daljnjem tekstu: Evidencija korisnika).

(2) U slučaju dostave korisnicima putem AGRONET-a, korisnik je obvezan preuzeti akt Agencije za plaćanja/ugovor o financiranju/rješenje Ministarstva najkasnije u roku od pet dana od dana postavljanja istih na AGRONET i zaprimanja obavijesti u elektronički pretinac.

(3) U slučaju dostave korisnicima putem AGRONET-a, dostava se smatra obavljenom u trenutku zapisa na AGRONET-u kada je korisnik preuzeo akt Agencije za plaćanja/ugovor o financiranju/rješenje Ministarstva. Ako korisnik ne preuzme akt Agencije za plaćanja/ugovor o financiranju/rješenje Ministarstva s AGRONET-a u roku od pet dana od dana postavljanja na AGRONET, dostava se smatra obavljenom istekom roka od pet dana od dana kada je akt Agencije za plaćanja/ugovor o financiranju/rješenje Ministarstva postavljeno na AGRONET.

(4) U slučaju dostave preporučenom pošiljkom s povratnicom dostava se smatra obavljenom u trenutku kada je korisnik zaprimio preporučenu pošiljku, što se dokazuje datumom i potpisom na povratnici.

(5) U slučaju neuspjele dostave preporučenom pošiljkom zbog promjene adrese sjedišta korisnika o čemu korisnik nije obavijestio Agenciju za plaćanja, akt Agencije za plaćanja/ugovor o financiranju/rješenje Ministarstva će se objaviti na oglasnoj ploči Agencije za plaćanja te se dostava smatra obavljenom istekom osmog dana od dana stavljanja na oglasnu ploču.

(6) U slučaju dostave putem elektroničke pošte, isključujući dostavu putem AGRONET-a, ako je korisnik u zahtjevu pod podacima o kontakt osobi naveo adresu elektroničke pošte koja se razlikuje od adrese elektroničke pošte koja je navedena u Evidenciji korisnika, dostava se obavlja na obje adrese elektroničke pošte.

(7) Dostava elektroničkim putem smatra se obavljenom u trenutku kad je zabilježena na poslužitelju za primanje takvih poruka. Korisnicima se preporučuje provjeravati sve pretince elektroničke pošte.«.

Članak 11.

U članku 38. stavak 4. mijenja se i glasi:

»(4) Agencija za plaćanja prva potpisuje Ugovor o financiranju te ga dostavlja korisniku na potpis na jedan od načina opisanih u članku 31. ovoga Pravilnika.«.

U stavku 5. riječi »na adresu sjedišta Agencije za plaćanja« zamjenjuju se riječima »u Agenciju za plaćanja«.

U stavku 6. riječi: »posljednje ugovorne strane« zamjenjuju se riječju: »korisnika«.

Članak 12.

U članku 43. iza članka 4. dodaje se novi stavak 5. koji glasi:

»(5) Agencija za plaćanja provjerava i one troškove provedbe projekta koji nisu prihvatljivi za sufinanciranje, ali utječu na ispunjavanje uvjeta prihvatljivosti i/ili kriterija odabira kada je korisnik ugovorom o financiranju preuzeo i obvezu iz stavka 4. članka 39. ovoga Pravilnika.«.

Dosadašnji stavci 5., 6., 7., 8., 9., 10., 11., 12., 13., 14., 15., 16. i 17. postaju stavci 6., 7., 8., 9., 10., 11., 12., 13., 14., 15., 16., 17. i 18.

Dosadašnji stavak 15. koji postaje stavak 16. mijenja se i glasi:

»(16) Ako korisnik u zahtjevu za isplatu uključi neprihvatljiv iznos za isplatu te ako udio zatraženog neprihvatljivog iznosa za isplatu u ukupnom iznosu za isplatu utvrđenom nakon administrativne kontrole zahtjeva za isplatu i/ili nakon kontrole na terenu premašuje 10 %, Agencija za plaćanja može primijeniti administrativnu kaznu. Administrativna kazna primjenjuje se u iznosu zatraženog neprihvatljivog iznosa za isplatu. Administrativna kazna se ne primjenjuje ako korisnik može dokazati Agenciji za plaćanja da nije kriv za uključivanje neprihvatljivog iznosa ili ako se Agencija za plaćanja na drugi način uvjeri da korisnik nije kriv.«.

Članak 13.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 011-01/22-01/103
 Urbroj: 525-07/305-25-10
 Zagreb, 21. kolovoza 2025.

Potpredsjednik Vlade
 i ministar
 David Vlajčić, v. r.